Title: พระราชกฤษฎีกาจัดตั้งเทศบาลตำบลชะอำ จังหวัดเพชรบุรี

พระราชกฤษฎีกา
จัดตั้งเทศบาลตำบลชะอำ
จังหวัดเพ็ชร์บุรี
พุทธศักราช ๒๔๘๐

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔
สิงหาคม พุทธศักราช ๒๔๘๐)
อาทิตย์ทิพอาภา
เจ้าพระยายมราช
พล.อ. เจ้าพระยาพิชเยนทรโยธิน
ตราไว้ ณ วันที่
๓๐ กันยายน พุทธศักราช ๒๔๘๐
เป็นปีที่ ๔
ในรัชกาลปัจจุบัน

โดยที่เห็นสมควรยกฐานะตำบลชะอำและตำบลห้วยทรายเหนือ
อำเภอหนองจอก จังหวัดเพชรบุรี
เฉพาะในเขตสภาจัดบำรุงสถานที่ชายทะเลทิศตะวันตกเป็นเทศบาลตำบล

คณะผู้สำเร็จราชการแทนพระองค์
ในพระปรมาภิไธยสมเด็จพระเจ้าอยู่หัว อาศัยอำนาจตามความในมาตรา ๔
แห่งพระราชบัญญัติจัดระเบียบเทศบาล พุทธศักราช ๒๔๗๖ จึงให้ตราพระราชกฤษฎีกาขึ้นไว้
ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลตำบลชะอำ
จังหวัดเพ็ชร์บุรี พุทธศักราช ๒๔๘๐

มาตรา ๒[๑] 
ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓  ให้ยกฐานะตำบลชะอำและตำบลห้วยทรายเหนือ
อำเภอหนองจอก จังหวัดเพชรบุรี ตามเขตที่กำหนดไว้ในมาตรา ๔ ขึ้นเป็นเทศบาลตำบล
มีนามว่า เทศบาลตำบลชะอำ จังหวัดเพ็ชร์บุรี

มาตรา ๔  ให้กำหนดเขตเทศบาลตำบลชะอำ
จังหวัดเพชรบุรีไว้ดังนี้ คือ
ด้านเหนือ
ตั้งต้นจากหลักเขตหมายเลข ๑ ซึ่งตั้งอยู่ทางด้านตะวันตกของทางรถไฟ
และห่างจากทางรถไฟในเขตตำบลชะอำ อำเภอหนองจอก จังหวัดเพชรบุรี ๓ กิโลเมตร
เป็นเส้นตรงตั้งได้ฉากกับทางรถไฟ ตรงหลักกิโลเมตรที่ ๑๘๒ ซึ่งเป็นหลักเขตหมายเลข ๒
จากหลักเขตหมายเลข
๒ เป็นต้นตรงตั้งได้ฉากกับทางรถไฟไปจดชายทะเลซึ่งเป็นหลักเขตหมายเลข ๓
ด้านตะวันออก
จากหลักเขตหมายเลข ๓ เลียบชายทะเลไปทางทิศใต้จดหลักเขตหมายเลข ๔
ตรงเขตแดนระหว่างจังหวัดเพชรบุรีกับจังหวัดประจวบคีรีขันธ์
ด้านใต้
จากหลักเขตหมายเลข ๔
ถือตามเส้นแบ่งเขตระหว่างจังหวัดเพชรบุรีกับจังหวัดประจวบคีรีขันธ์
ไปทางทิศตะวันตกจดหลักเขตหมายเลข ๕ ซึ่งอยู่ห่างจากทางรถไฟ ๓ กิโลเมตร
ด้านตะวันตก
จากหลักเขตหมายเลข ๕ ขนานและห่างจากทางรถไฟ ๓ กิโลเมตร
ไปทางทิศเหนือจดหลักเขตหมายเลข ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกล่าวแล้ว
ให้มีหลักย่อยปักไว้เป็นระยะ ๆ เพื่อแสดงแนวเขตด้วยตามควร

มาตรา ๕ 
ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖ 
ให้โอนกิจการรวมทั้งสิทธิอำนาจและหน้าที่ของสภาจัดบำรุงสถานที่ชายทะเลทิศตะวันตกบรรดาที่มีอยู่ตามพระราชบัญญัติจัดบำรุงสถานที่ชายทะเลทิศตะวันตก
พุทธศักราช ๒๔๖๙ และกฎหมายอื่น ภายในเขตเทศบาลตำบลชะอำ จังหวัดเพชรบุรี
ดังกำหนดไว้ในมาตรา ๔ ให้แก่เทศบาลตำบลชะอำ จังหวัดเพชรบุรีดำเนินการต่อไป
ตามความในมาตรา ๔ แห่งพระราชบัญญัติยกเลิกและโอนกิจการของสภาจัดบำรุงสถานที่ชายทะเลทิศตะวันตกให้แก่เทศบาล
พุทธศักราช ๒๔๗๙

มาตรา ๗  ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
(ตามมติคณะรัฐมนตรี)
พิบูลสงคราม
รัฐมนตรี

[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลตำบลชะอำ จังหวัดเพชรบุรี พุทธศักราช ๒๔๘๐

(ดูข้อมูลจากภาพกฎหมาย)

ศรินรัตน์/จัดทำ
๑๓ เมษายน ๒๕๖๓

อรญา/ตรวจ
๙ มิถุนายน ๒๕๖๓

[๑] ราชกิจจานุเบกษา
เล่ม ๕๔/-/หน้า ๑๒๒๐/๑ ตุลาคม ๒๔๘๐